钦定古今图书集成/方舆汇编/职方典/第1225卷 > 《永兴桥记》廖道南
## 钦定古今图书集成/方舆汇编/职方典/第1225卷 > 《永兴桥记》廖道南

永兴桥者，临湘之要津也。桥之者何？湘尹尹君德章
也。工告成，乃厥邑厥士厥民，告诸内史曰：“愿纪贞石，
以垂有永。”内史曰：“云何？”厥民若曰：“‘维兹桥也，奠湘南
浦，基于教广，则汇流奔放，石梁泐齾，虽有巨灵，罔善
厥始焉。绍于迎恩，则潢潦浸淫，旅人号咷，虽有巨精，
罔善厥终焉。唯兹爰始经营，鸠材命工，相土度地，庶
民攻之，不日成之’。《诗》有之：就其深矣，方之舟之。其是
之谓乎？”内史曰：“广哉！然而泽厥民矣。”厥士若曰：“‘唯兹
邑也，宅楚南疆，绵亘东陵，则岷江浩渺，洞庭悠湙，沅、
湘澬、澧诸大水趋焉。唯兹爰度形胜，宣湮疏滞，架流
通轨，庶士歌之，惟日不足’。《诗》有之：‘造舟为梁，不显其
光’。其是之谓乎？”内史曰：“贞哉！然而孚厥士矣。厥士厥
民咸广，而贞者何？”内史喟然叹曰：“古者王政之行于
天下也，制器利用，若时成务，以厚民生。辰角见而雨
毕，天根见而水涸，氐见而草木解，驷见而陨霜，火见
而清风戒寒。于是乎收场工，峙畚锸，观流泉，经土野，
而成之乎桥梁，民不病溺，旅不病涉，财不告匮，力不
告疲。是故泽广诸民”，匪小惠也；化孚厥士，匪近利也。
乃若《溱、洧》之济惠矣，匪广；《溠梁》之除义矣，匪贞。广而
且贞，将畴与哉？兹役也，昉于丁酉之孟冬，成于戊戌
之孟夏。其他诸役，则自有载笔者存，故不及。